b'\n_START_ARTICLE_\nMentuhotep I.\n_START_SECTION_\nIdentiteta\n_START_PARAGRAPH_\nMentuhotep je bil verjetno lokalni egip\xc4\x8danski tebanski nomarh na za\xc4\x8detku Prvega egip\xc4\x8danskega vmesnega obdobja okoli leta 2035 pr. n. \xc5\xa1t. Na Karna\xc5\xa1kem seznamu kraljev, ki se je ohranil v Festivalni dvorani Tutmoza III., je pod \xc5\xa1tevilko 12  delno ime \xc2\xbbMen-\xc2\xab, zapisano v kraljevski kartu\xc5\xa1i, ki se razlikuje od kartu\xc5\xa1e Mentuhotepa II. (\xc5\xa1t. 29) in Mentuhotepa III. (\xc5\xa1t. 30). Razpolo\xc5\xbeljivi fragmenti Karna\xc5\xa1kega seznama ne omogo\xc4\x8dajo ureditve faraonov po \xc4\x8dasovnem zaporedju, zato se ne da ugotoviti, kdaj je faraon Men- \xc5\xbeivel.  Veliko znanstvenikov je na osnovi seznama trdilo, da je bil Mentuhotep I. bolj verjetno tebanski nomarh, katerega  so njegovi nasledniki proglasili za faraona._NEWLINE_Dejstvo, da se Mentuhotepu ne da zanesljivo  pripisati nobenega izvirnega spomenika, je nekaj egiptologov privedlo do zaklju\xc4\x8dka, da je Mentuhotep izmi\xc5\xa1ljeni prednik in ustanovitelj Enajste dinastije, ki so si ga v ta namen izmislili kasnej\xc5\xa1i vladarje Enajste dinastije. _NEWLINE_Na podstavku kipa iz sveti\xc5\xa1\xc4\x8da nomarha  Hekaiba na Elefantini je Mentuhotep omenjen kot \xc2\xbbO\xc4\x8de bogov\xc2\xab. Naslov se verjetno nana\xc5\xa1a na njegova neposredna naslednika Intefa I. in Intefa II., ki sta kot faraona vladala v Gornjem Egiptu. Veliko egiptologov iz tega sklepa, da je bil Mentuhotep I. verjetno njun o\xc4\x8de in da ni bil faraon, ker je bil ta naslov obi\xc4\x8dajno rezerviran za ne-kraljevske prednike faraonov._NEWLINE_Mentuhopovo prestolno ime ni znano. Ker verjetno ni bil faraon in do Mentuhotepa II.  noben faraon ni imel prestolnega imena, ga verjetno sploh ni imel. Horovo ime Tepi-a (Prednik)  je verjetno dobil po smrti.\n_START_SECTION_\nDru\xc5\xbeina\n_START_PARAGRAPH_\nMentuhotepova \xc5\xbeena bi lahko bila Neferu I., napis na Hekaibovem kipu pa ka\xc5\xbee, da bi ahko bil o\xc4\x8de Intefa I. in Intefa II. Na Karna\xc5\xa1kem  seznamu kraljev je na 13. mestu o\xc4\x8ditno nekraljevska oseba (brez kartu\xc5\xa1e) z imenom Intef.  Ta oseba bi lahko bil Intef starej\xc5\xa1i, sin Iku, tebanski nomarh, ki je bil v zgodnjem prvem vmesnem obdobju lojalen herakleopolskim faraonom. Ker vladarji na preostalih fragmentih niso razvr\xc5\xa1\xc4\x8deni po \xc4\x8dasovnem zaporedju, ta sklepanja niso povsem zanesljiva.\n_START_SECTION_\nVladanje\n_START_PARAGRAPH_\nDomena tebanskega nomarha Mentuhotepa je na jugu morda segala do prvega Nilovega katarakta. Mentuhotep bi hipotezi\xc4\x8dno lahko sklenil zavezni\xc5\xa1tvo z nomarhom Koptosa (Qift), ki je nato spodbudil njegovega naslednika Intefa I., da je za\xc4\x8del vojno s herakleopolskimi faraoni iz Desete dinastije in njihovimi zavezniki, nomarhi iz Srednjega Egipta, zlasti z Anktifijem.'